ΑΠΟΦΑΣΗ ΤΗΣ ΕΠΙΤΡΟΠΗΣ της 10ης Ιουνίου 1997 για τη σύσταση επιστημονικής συντονιστικής επιτροπής (97/404/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Κοινότητας,
Εκτιμώντας:
ότι η παροχή ορθών επιστημονικών συμβουλών αποτελεί ουσιαστική προϋπόθεση για τη θέσπιση κοινοτικών κανόνων σχετικά με την υγεία των καταναλωτών, συμπεριλαμβανομένων θεμάτων υγείας των καταναλωτών υπό τη στενή έννοια, καθώς και κανόνων σχετικά με την υγεία και την ορθή μεταχείριση των ζώων, τη φυτοϋγειονομική και την υγεία του περιβάλλοντος 7
ότι έχουν συσταθεί από την Επιτροπή έξι επιστημονικές επιτροπές, οι οποίες παρέχουν σήμερα επιστημονικές συμβουλές στον τομέα της υγείας των καταναλωτών και εξετάζουν θέματα τροφίμων, διατροφής ζώων, καλλυντικών προϊόντων, παρασιτοκτόνων, τοξικότητας και οικοτοξικότητας, καθώς και κτηνιατρικά θέματα 7
ότι αρκετά θέματα που σχετίζονται με την υγεία των καταναλωτών παρουσιάζουν διεπιστημονικό χαρακτήρα και απαιτούν εξέταση από διάφορες επιστημονικές επιτροπές, το έργο των οποίων θα διευκολυνόταν από τον αποτελεσματικό συντονισμό 7
ότι η Επιτροπή πρέπει να είναι σε θέση να λαμβάνει εγκαίρως ορθές επιστημονικές συμβουλές 7
ότι οι επιστημονικές συμβουλές σχετικά με θέματα που αφορούν την υγεία των καταναλωτών πρέπει, προς όφελος των καταναλωτών και της βιομηχανίας, να βασίζονται στις αρχές της εμπειρογνωμοσύνης, της ανεξαρτησίας και της διαφάνειας,
ΑΠΟΦΑΣΙΖΕΙ:
Άρθρο 1
Με την παρούσα απόφαση ιδρύεται επιστημονική συντονιστική επιτροπή (αποκαλούμενη στο εξής «ΕΣΕ») στον τομέα της υγείας των καταναλωτών και της ασφάλειας των τροφίμων.
Άρθρο 2
1. Η ΕΣΕ έχει ως καθήκον να παρέχει στην Επιτροπή τις καλύτερες διαθέσιμες επιστημονικές συμβουλές σχετικά με θέματα που αφορούν την υγεία των καταναλωτών.
2. Η ΕΣΕ συντονίζει το έργο των επιστημονικών επιτροπών που έχουν συγκροτηθεί από την Επιτροπή για την εξέταση θεμάτων υγείας των καταναλωτών, και κυρίως:
α) η ΕΣΕ αξιολογεί, παρακολουθεί και, αν είναι αναγκαίο, εναρμονίζει τις διαδικασίες εργασιών που εφαρμόζουν οι επιστημονικές επιτροπές 7
β) για θέματα που απαιτούν διαβουλεύσεις με δύο ή περισσότερες επιστημονικές επιτροπές, η ΕΣΕ προσδιορίζει, αφού συνεκτιμήσει τις απαιτήσεις υποχρεωτικής διαβούλευσης, τις επιστημονικές επιτροπές που θα πρέπει να συμμετάσχουν στις διαβουλεύσεις, εξετάζει τις γνώμες που εκφέρουν οι διάφορες επιτροπές και, ενδεχομένως, σε περίπτωση ουσιαστικών διαφορών στις γνώμες, διατυπώνει συνολικά συμπεράσματα 7
γ) σε περίπτωση που τα μέτρα της Κοινότητας βασίζονται σε αξιολόγηση που πραγματοποιήθηκε από επιστήμονες οργανώσεων των κρατών μελών, η ΕΣΕ επικουρεί την Επιτροπή, κατόπιν αιτήσεώς της, προκειμένου να διαπιστωθεί κατά πόσο χρειάζονται επιστημονικές συμβουλές σε κοινοτικό επίπεδο, και, αν ναι, από ποια επιστημονική επιτροπή.
3. Στον τομέα της υγείας των καταναλωτών, η ΕΣΕ:
α) εκφέρει επιστημονικές συμβουλές για θέματα που δεν εμπίπτουν στο πεδίο αρμοδιοτήτων των άλλων επιστημονικών επιτροπών. Η ΕΣΕ διατυπώνει τις συμβουλές αυτές ύστερα από σχετικό αίτημα της Επιτροπής και βασιζόμενη στην πλέον κατάλληλη επιστημονική εμπειρογνωμοσύνη 7
β) ειδικότερα, παρέχει επιστημονικές συμβουλές για διεπιστημονικές πτυχές των μεταδοτικών μορφών της σπογγώδους εγκεφαλοπάθειας, συμπεριλαμβανομένης της σπογγώδους εγκεφαλοπάθειας των βοοειδών. Για το σκοπό αυτό θα συγκροτήσει ομάδα ad hoc στην οποία θα προεδρεύει μέλος της ΕΣΕ και μπορεί να περιλαμβάνει εξωτερικούς εμπειρογνώμονες 7
γ) βοηθά την Επιτροπή για τον προσδιορισμό των τομέων εκείνων στους οποίους ενδείκνυται η πραγματοποίηση υποχρεωτικής διαβούλευσης με τις επιστημονικές επιτροπές 7
δ) διακανονίζει την αναθεώρηση των διαδικασιών που ήδη υπάρχουν ή έχουν αναπτυχθεί προσφάτως για την αξιολόγηση κινδύνων και, όπου ενδείκνυται, προτείνει την ανάπτυξη νέων διαδικασιών αξιολόγησης των κινδύνων για θέματα όπως, για παράδειγμα, οι τροφιμογενείς ασθένειες και η μεταδικότητα των ζωονόσων 7
ε) εφιστά την προσοχή της Επιτροπής σε κάθε συγκεκριμένο ή νέο πρόβλημα για την υγεία των καταναλωτών.
4. Τα μέλη εκείνα της ΕΣΕ τα οποία δεν είναι πρόεδροι επιστημονικών επιτροπών συμβάλλουν στην επιλογή των μελών των επιστημονικών επιτροπών συμβουλεύοντας την Επιτροπή όσον αφορά την εμπειρογνωμοσύνη και την ανεξαρτησία των υποψηφίων.
5. Η Επιτροπή μπορεί, όταν ζητά τη γνώμη της ΕΣΕ, να ορίζει σχετική προθεσμία για την υποβολή της γνώμης, η οποία πρέπει να τηρείται.
Άρθρο 3
1. Η ΕΣΕ αποτελείται από οκτώ επιστημονικούς εμπειρογνώμονες που δεν είναι μέλη άλλης επιστημονικής επιτροπής και από τους προέδρους των επιστημονικών επιτροπών. Οι τελευταίοι μπορούν, σε περίπτωση που δεν είναι σε θέση να συμμετάσχουν σε συνεδρίαση της ΕΣΕ, να αντικαθίστανται από έναν από τους αντιπροέδρους της επιστημονικής επιτροπής τους.
2. Η ΕΣΕ, σε πλήρη σύνθεση, εκλέγει με απλή πλειοψηφία έναν πρόεδρο και δύο αντιπροέδρους μεταξύ των μελών της που δεν είναι πρόεδροι επιστημονικών επιτροπών.
3. Τα μέλη της ΕΣΕ είναι επιστημονικοί εμπειρογνώμονες σε έναν ή περισσότερους τομείς της υγείας των καταναλωτών και καλύπτουν συλλογικά το μεγαλύτερο δυνατό αριθμό επιστημονικών τομέων που σχετίζονται με το θέμα αυτό 7
4. Τα μέλη της ΕΣΕ που δεν είναι πρόεδροι επιστημονικών επιτροπών διορίζονται από την Επιτροπή, ύστερα από δημοσίευση στην Επίσημη Εφημερίδα των Ευρωπαϊκών Κοινοτήτων της πρόσκλησης για εκδήλωση ενδιαφέροντος, των κριτηρίων επιλογής και της περιγραφής της διαδικασίας επιλογής. Κατά τη διαδικασία επιλογής, προσδιορίζονται με διαφάνεια οι πλέον κατάλληλοι υποψήφιοι για τις εργασίες της ΕΣΕ. Από αυτούς η Επιτροπή ορίζει τα μέλη της ΕΣΕ που δεν είναι πρόεδροι επιστημονικών επιτροπών. Τα ονόματα των μελών της ΕΣΕ δημοσιεύονται στην Επίσημη Εφημερίδα των Ευρωπαϊκών Κοινοτήτων.
5. Η θητεία των μελών της ΕΣΕ που δεν είναι πρόεδροι επιστημονικών επιτροπών είναι τριετής. Η θητεία των μελών αυτών δεν μπορεί να ανανεωθεί για τρίτη συνεχόμενη φορά. Μετά την τριετή περίοδο, τα μέλη συνεχίζουν να εκτελούν τα καθήκοντά τους μέχρις ότου αντικατασταθούν ή ανανεωθεί η εντολή τους.
6. Αν ένα μέλος που δεν είναι πρόεδρος επιστημονικής επιτροπής δεν είναι πλέον σε θέση να συμβάλλει αποτελεσματικά στις εργασίες της ΕΣΕ ή παραιτηθεί οικειοθελώς, η Επιτροπή διορίζει κατάλληλο αντικαταστάτη για το υπόλοιπο της θητείας από τον κατάλογο των καταλληλότερων υποψηφίων που καταρτίζεται σύμφωνα με την παράγραφο 4.
7. Τα μέλη της ΕΣΕ και οι εξωτερικοί εμπειρογνώμονες που προσκαλούνται να συνεισφέρουν στις εργασίες της λαμβάνουν αποζημίωση για τις υπηρεσίες που παρέχουν στην Επιτροπή, επιπλέον των εξόδων ταξιδίου και διαμονής, σύμφωνα με τους κανόνες που θεσπίζει η Επιτροπή.
Άρθρο 4
1. Τα μέλη της ΕΣΕ οφείλουν να ενεργούν ανεξάρτητα από εξωτερικές επιρροές υπό την ιδιότητά τους ως μελών της ΕΣΕ.
2. Τα μέλη της ΕΣΕ ενημερώνουν την Επιτροπή κάθε χρόνο σχετικά με οποιαδήποτε συμφέροντα που ενδέχεται να θεωρηθούν ότι επηρεάζουν την ανεξαρτησία τους.
3. Τα μέλη της ΕΣΕ και οι εξωτερικοί εμπειρογνώμονες δηλώνουν τα συγκεκριμένα συμφέροντα που ενδέχεται να θεωρηθούν ότι επηρεάζουν την ανεξαρτησία τους σε σχέση με το έργο της ΕΣΕ, των ομάδων εργασίας της ή της ad hoc ομάδας.
Άρθρο 5
Η ΕΣΕ μπορεί να συγκροτεί ειδικές ομάδες εργασίας με σαφώς καθορισμένες εντολές. Κάθε ομάδα εργασίας έχει ως πρόεδρο μέλος της επιτροπής και μπορεί να περιλαμβάνει εξωτερικούς εμπειρογνώμονες. Οι ομάδες εργασίας υποβάλλουν εκθέσεις στην ΕΣΕ.
Άρθρο 6
1. Η ΕΣΕ εγκρίνει και δημοσιοποιεί τον εσωτερικό κανονισμός της.
2. Ο εσωτερικός κανονισμός εξασφαλίζει ότι:
α) τα καθήκοντα της ΕΣΕ εκτελούνται κατά τρόπο που ανταποκρίνεται στις αρχές της αξίας, της ανεξαρτησίας και της διαφάνειας τηρουμένων των νόμιμων απαιτήσεων για τήρηση του εμπορικού απορρήτου 7
β) ο συντονισμός των εργασιών των επιστημονικών επιτροπών πραγματοποιείται με αποτελεσματικό και ευέλικτο τρόπο, ειδικότερα με την έγκαιρη υποβολή εκθέσεων των προέδρων για τα προγράμματα εργασιών των επιστημονικών επιτροπών 7
γ) η ΕΣΕ εκφέρει εγκαίρως γνώμες και άλλες επιστημονικές συμβουλές 7
δ) η ΕΣΕ μπορεί να ορίζει εισηγητές για την προετοιμασία βασικών πληροφοριών και εγγράφων τεκμηρίωσης, καθώς και για τη σύνταξη των γνωμοδοτήσεών της 7
ε) η ΕΣΕ εξασφαλίζει ότι οι διορισμένοι εισηγητές εκτελούν τα ειδικά καθήκοντά τους με τη μεγαλύτερη δυνατή ανεξαρτησία από κάθε εξωτερική επιρροή.
Άρθρο 7
Η ημερήσια διάταξη, τα πρακτικά και οι γνωμοδοτήσεις της ΕΣΕ παραδίδονται στη δημοσιότητα χωρίς αδικαιολόγητες καθυστερήσεις και χωρίς να θίγεται το εμπορικό απόρρητο. Αναφέρονται πάντα οι απόψεις των μειοψηφούντων μελών, τα ονόματα των οποίων μνημονεύονται μόνον εφόσον οι ίδιοι το ζητήσουν.
Άρθρο 8
Με την επιφύλαξη των διατάξεων του άρθρου 214 της συνθήκης, τα μέλη υποχρεούνται να μην αποκαλύπτουν πληροφορίες που περιήλθαν στη γνώση τους συνεπεία των εργασιών της ΕΣΕ ή μιας από τις ομάδες εργασίας της σε περίπτωση που έχουν ενημερωθεί ότι η πληροφορία αυτή αφορά θέμα εμπιστευτικού χαρακτήρα.
Άρθρο 9
Η Επιτροπή παρέχει υπηρεσίες γραμματείας για την ΕΣΕ, τις ομάδες εργασίας της και την ad hoc ομάδα.
Βρυξέλλες, 10 Ιουνίου 1997.